Sarkozy ndeshet me akuza për donacionet
Një avokat i ish presidentit francez kritikoi ashpër një hetim kundër klientit të tij, ai tha se zoti Sarkozy po trajtohet keq.
Avokati Thierry Herzog tha sot se zoti Sarkozi "nuk është as i demoralizuar dhe as i shqetësuar". Komentet e Herzog në radion franceze të vijnë një ditë pasi një gjyqtar ngriti akuza paraprake kundër zotit Sarkozy, duke e vënë atë zyrtarisht nën hetime. Ai akuzohet se ka marrë donacione të paligjshme nga gruaja më e pasur e Francës në prag të zgjedhjeve të vitit 2007 të cilat ai i fitoi. Zoti Sarkozi akuzohet se ka abuzuar ndaj një personi në gjendje të paaftë shëndetësore. Fjala është për zonjën Liliane Bettencourt, tani 90-vjeçare, trashëgimtare e firmës kozmetike L'Oreal. Akuzat mund të çojnë në një dënim maksimal prej tre vjetësh burgim dhe një gjobë 375-mijë euro. Në rrugët e kryeqytetit francez, reagimet ishin të ndryshme. Disa, si kjo grua, thonë se çështja është e motivuar politikisht: "Unë mendoj se kjo bëhet për hakmarrje. Kur e djathta ishte në pushtet, të majtët bënin gjëra të tilla. Tani që në pushtet është e majta, ajo po hakmerret." Të tjerë mendojnë se zoti Sarkozi e kishte kaluar masën. Akuzat mund të hiqen ose çështja mund t'i kalojë gjykatës.